
Apceļošanas akcijas
"Ceļā Rēzeknes novadā"

NOLIKUMS

1. Vispārīgie jautājumi
1.1.  Nolikums nosaka kārtību, kādā norisinās apceļošanas akcija “Ceļā Rēzeknes novadā” (turpmāk - akcija).
1.2.  Akcijas mērķis ir popularizēt Rēzeknes novada kultūrvēsturisko, sakrālo un dabas mantojumu, kā arī veicināt iedzīvotāju interesi par novada apceļošanu.
1.3.  Akcijas uzdevumi:
1.3.1. ietvert vismaz 4 kultūrvēsturiskos, sakrālos un/vai dabas tūrisma objektus katrā Rēzeknes novada pagastu apvienībā (Dricānu apvienībā, Kaunatas apvienībā, Maltas apvienībā, Nautrēnu apvienībā un Viļānu apvienībā);
1.3.2. organizēt dalībnieku iesaisti, nosakot akcijas norises kārtību un dalības nosacījumus;
1.3.3. aicināt dalībniekus apmeklēt akcijā iekļautos tūrisma objektus un publicēt uzņemtās fotogrāfijas sociālajos tīklos atbilstoši akcijas norises kārtībai;
1.3.4. Apkopot akcijas rezultātus un veikt uzvarētāja izlozi.
2. Organizators
2.1.  Akciju organizē Rēzeknes novada pašvaldības iestāde “Kultūras un tūrisma pārvalde” (turpmāk - organizators) pasākuma “Rēzeknes novada dienas 2026” ietvaros.
2.2.  Organizatora kontaktpersona: Līva Kanča, e-pasts liva.kanca@rezeknesnovads.lv, telefona numurs 26908886.
3. Akcijas norises laiks un vieta
3.1.  Akcija norisinās no 2026. gada 13. jūlija līdz 2026. gada 17. jūlijam (ieskaitot).
3.2.  Akcijas norises vieta ir Rēzeknes novada teritorija.
4. Akcija norises kārtība
4.1.  Rēzeknes novada mājaslapā (www.rezeknesnovads.lv) tiek publicēta informācija par akciju un ievietotas saites, kurās ir pieejami akcijas:
4.1.1. apskates objekti;
4.1.2. īss apraksts;
4.1.3. fotogrāfijas.
4.2.  Dalībnieks var izvēlēties vienu vai vairākus objektus un doties tos apskatīt. Pie objekta jāuzņem fotogrāfija vai pašbilde (selfijs).
4.3.  Fotogrāfija jāpublicē sociālajos tīklos Facebook un/vai Instagram, izmantojot tēmturus #CeļāRēzeknesNovadā un #RēzeknesNovadaDienas2026. Publicējot fotogrāfiju, obligāti jāatzīmē “Rēzeknes novada kultūra” sociālo tīklu konts (Facebook/Instagram: @novada.kultura).
4.4.  Profilam publicēšanas brīdī jābūt publiski pieejamam.
4.5.  Par dalību akcijā tiek uzskatīta vismaz viena publicēta fotogrāfija sociālajos tīklos Facebook vai Instagram, kurā izpildās 4.3. punktā minētie nosacījumi. 
4.6.  Ar dalību akcijā dalībnieks apstiprina, ka ir iepazinies un piekrīt nolikumam.
5. Vērtēšana un balvas
5.1.  Dalībnieki, kuri apmeklējuši vismaz vienu akcijas punktu un izpildījuši nolikuma 4.3. punktu, piedalās veicināšanas balvu izlozē. 
5.2.  Dalībnieki, kuri apmeklējuši visas piecas apvienības, publicējuši kopā vismaz piecas fotogrāfijas no katras apvienības un izpildījuši nolikuma 4.3. punktu, piedalās galvenās balvas izlozē.
5.3.  Organizatori patur tiesības piešķirt papildu simpātiju balvas par:
5.3.1. radošāko fotogrāfiju;
5.3.2. aktīvāko akcijas dalībnieku (visvairāk publicētās fotogrāfijas).
5.4.  Uzvarētāji tiks izlozēti un paziņoti 18. jūlijā Lendžos pasākumā “Rēzeknes novada dienas 2026” plkst. 17.20 uz mazās tirgus skatuves zonā “Tirgus krusceles”, kā arī “Rēzeknes novada kultūra” sociālo tīklu kontos pasākuma dienā pēc izlozes.
6. Personas datu apstrāde
6.1.  Piedaloties akcijā, dalībnieks piekrīt, ka organizators var izmantot akcijas ietvaros izvietotās fotogrāfijas “Rēzeknes novada dienu” publicitātes vajadzībām.
6.2.  Fotogrāfija un dalībnieka lietotājvārds var tikt publicēts Rēzeknes novada pašvaldības mājaslapā, sociālajos tīklos un informatīvajos materiālos.
7. Noslēguma noteikumi
7.1.  Organizatoriem ir tiesības nepieciešamības gadījumā veikt izmaiņas akcijas nolikumā.
7.2.  Organizatoriem ir tiesības diskvalificēt dalībniekus, kuri neievēro nolikuma nosacījumus vai sniedz nepatiesu informāciju.
7.3.  Jautājumu gadījumā aicinām sazināties ar organizatoru kontaktpersonu Līvu Kanču, e-pasts liva.kanca@rezeknesnovads.lv, telefona numurs 26908886.
Sagatavoja: Rēzeknes novada pašvaldības iestādes “Kultūras un tūrisma pārvalde” kultūras pasākumu organizatore Līva Kanča.
Apstiprināja: Rēzeknes novada pašvaldības iestādes “Kultūras un tūrisma pārvalde” vadītāja Daiga Miščenko.

